Zuzana Gindl-Tatárová

Prof. Zuzana Gindl-Tatárová, ArtD. (* 29. september 1956, Bratislava) je slovenská filmová dramaturgička, scenáristka, publicistka a vysokoškolská pedagogička. Je absolventkou katedry filmovej a televíznej scenáristiky a dramaturgie na pražskej FAMU. Začiatkom osemdesiatych rokov patrila k novej generácii dramaturgov a scenáristov, ktorí pôsobili v Štúdiu hraných filmov na Kolibe. Zároveň písala aj pre televíziu a rozhlas v Bratislave.

Jej manželom bol publicista Eugen Gindl.

Kariéra

Celovečerné filmy 
Zuzana Gindl-Tatárová spolupracovala na dvanástich celovečerných filmoch. Je autorkou námetu k filmu Šiesta veta, ku ktorému spolu s Hanou Cielovou a Štefanom Uhrom napísala scenár. Snímka rozdelená do piatich kapitol pojednáva o živote a diele Boženy Slančíkovej-Timravy a snaží sa poetickým spôsobom zachytiť vývin a formovanie osobnosti tejto slovenskej spisovateľky a zároveň postihnúť jej inšpiračné zdroje. Na 25. ročníku Festivalu československého filmu získala cenu za scenár a na Filmovom festivale Trutnov čestné uznanie poroty.

Medzi ďalšie významené spolupráce patrí dramaturgia k filmom Kára plná bolesti (1985) v réžii Stanislava Párnického, Sedím na konári a je mi dobre (1989) v réžii Juraja Jakubiska, Let asfaltového holuba (1990) v réžii Vlada Balca a Neha (1991) v réžii Martina Šulíka.

Pedagogická činnosť 
Na Filmovej a televíznej fakulte VŠMU pôsobí už od jej založenia v roku 1990. Roky 1993 a 1994 strávila na newyorských univerzitách Tisch School of the Arts a Columbia. So svojimi prednáškovými cyklami absolvovala množstvo workshopov v zahraničí a viac ako desať rokov vyučovala aj na Univerzite Tomáša Baťu v Zlíne. Viedla tvorivo-kritický seminár na Filmovej a televíznej fakulte VŠMU v Bratislave.

Publicistická činnosť 
Výsledkom pobytu na Tisch School of the Arts v New Yorku bola publikácia Hollywoodoo: filmové ilúzie podľa zaručených receptov, ktorú v roku 2001 vydal Slovenský filmový ústav. V tomto texte sa zaoberá americkou trojaktovou štruktúrou v kontexte masovej kultúry. V roku 2004 prispela do encyklopédie The Cinema of Central Europe. V roku 2005 jej vyšla dvojjazyčná publikácia Praktická dramaturgia, ktorá je zovšeobecnením jej prednášok a slúži ako učebný text pre študentov filmu, teoretikov a učiteľov estetiky. Okrem toho sa venuje písaniu o filme v rôznych periodikách a poviedkovej tvorbe.

Ostatné aktivity 
Zuzana Gindl-Tatárová sa v druhej polovici osemdesiatych rokov podieľala na príprave Fóra mladého filmu, dlhoročne spolupracovala aj s filmovými klubmi. Viedla kurzy amatérskeho filmu a Školu mladého filmového diváka pre učňovskú mládež.
V rokoch 2002 až 2007 pôsobila aj ako prezidentka Slovenskej filmovej a televíznej akadémie a v roku 2004 založila národnú filmovú cenu Slnko v sieti. Od apríla 2005 zastupuje Slovensko v rade kinematografického fondu Eurimages na podporu filmových koprodukcií. V roku 2011 pôsobila ako predsedníčka Rady Audiovizuálneho fondu.

Filmografia

Scenáristická filmografia 
 Šiesta veta (1986)
 Slováci na slovíčko (1993)
 Teraz tu velím ja (1994)

Dramaturgia 
 Lev Tolstoj I. a II. diel (1984)
 Kára plná bolesti (1985)
 Príliš mnoho šťastia (1987)
 Postoj (1988)
 Správa skanzenu (1988)
 Sedím na konári a je mi dobre (1989)
 Let asfaltového holuba (1990)
 Keď hviezdy boli červené (1990)
 Neha (1991)
 Zborovňa / TV seriál (19992000)
 Dážď padá na naše duše (2002)
 Let bocianov (2006)
 Kandidát (2013)

Bibliografia 
 Zuzana Gindl-Tatárová – Hollywoodoo: filmové ilúzie podľa zaručených receptov. Bratislava: Slovenský filmový ústav, 2001.
 Zuzana Gindl-Tatárová – Praktická dramaturgia. Bratislava: Filmová a televízna fakulty Vysokej školy múzických umení, 2008.

Referencie 

Slovenskí filmoví scenáristi
Riadni členovia SFTA
Vyučujúci na Filmovej a televíznej fakulte Vysokej školy múzických umení v Bratislave
Absolventi FAMU v Prahe
Osobnosti z Bratislavy